Toto nariadenie je v súlade s ostatnými politikami Únie, keďže má za cieľ ich doplniť a rozšíriť tým, že rieši potreby, ktoré by inak zostali do značnej miery nenaplnené.

Na základe článku 122 ods. 1 ZFEÚ nebolo predtým prijaté žiadne opatrenie, ktorým by sa riešili tie isté základné potreby; preto by nemali vyvstať žiadne otázky týkajúce sa súladu.

Ustanovenie Zmluvy o fungovaní Európskej únie (ZFEÚ) týkajúcej sa humanitárnej pomoci (článok 214) možno uplatniť iba na účely prijatia opatrení na pomoc postihnutému obyvateľstvu v tretích krajinách; preto treba zistiť, či by existujúce nástroje Únie, ktoré sú v rámci EÚ použiteľné, umožnili splnenie uvedených mimoriadnych potrieb, a pokiaľ by tomu tak nebolo, aké alternatívne riešenia by boli v oblasti opatrení Únie reálne.

Vplyv katastrof spôsobených človekom a prírodných katastrof v rámci Únie je čím ďalej tým závažnejší a je spojený s viacerými faktormi, ako je zmena klímy, ku ktorej môžu priamo a vo veľkej miere prispievať vonkajšie faktory a okolnosti, ktorých vývoj možno zaznamenať v susedstve Únie a ďalších krajinách sveta. Katastrofy spôsobené človekom alebo prírodné katastrofy môžu byť takého rozsahu a môžu mať taký dosah, že môžu v jednom alebo niekoľkých členských štátoch spôsobiť závažné hospodárske ťažkosti; môžu takisto nastať v jednom alebo v niekoľkých členských štátoch, ktoré závažným hospodárskym ťažkostiam už čelia z iných dôvodov, čo môže viesť v dotknutých členských štátoch k ďalšiemu zhoršeniu a prehĺbeniu celkovej hospodárskej situácie. V každom prípade by to nepriaznivo ovplyvnilo schopnosť reakcie dotknutého členského štátu, čo by zase negatívne ovplyvnilo pomoc poskytovanú ľuďom v núdzi.

V dôsledku súčasného náhleho a masívneho prílevu utečencov a migrantov do Európy vznikla výnimočná situácia vyznačujúca sa tým, že veľké množstvo osôb vyžaduje urgentnú humanitárnu pomoc, ktorá presahuje organizačnú kapacitu orgánov jedného alebo viacerých členských štátov Únie. Na zasadnutí Európskej rady 18 a 19. februára 2016 bola Komisia vyzvaná, aby prijala naliehavé opatrenia a konkrétne návrhy týkajúce sa zavedenia kapacít, ktoré by Únii umožnili poskytnúť v rámci EÚ humanitárnu pomoc na základe skúseností Generálneho riaditeľstva Komisie pre humanitárnu pomoc a civilnú ochranu. Vzhľadom na okamžité potreby vyplývajúce zo súčasnej migračnej a utečeneckej krízy využijú uvedenú pomoc prednostne krajiny, ktoré čelia veľkému množstvu utečencov a migrantov. Túto pomoc je však možno využiť aj v prípade akýchkoľvek iných núdzových potrieb, ktoré sa v budúcnosti môžu naskytnúť.

3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU

V článku 2 stanovuje, ktoré činnosti by boli vyhovujúce ako oprávnené činnosti v oblasti núdzovej podpory v rámci navrhovaného nariadenia. Núdzová podpora, ktorá sa má poskytnúť, by v podstate spočívala v reakcii založenej na potrebách, ktorá dopĺňa a rozširuje reakciu dotknutých členských štátov, ktorých cieľom je ochrana životov, predchádzanie ľudskému utrpeniu a jeho zmierňovanie a zachovanie ľudskej dôstojnosti, pričom by mali podobu akéhokoľvek z opatrení, ktoré môžu byť stanovené podľa nariadenia Rady (ES) č. 1257/96 o humanitárnej pomoci. Stanovuje tiež, ktoré subjekty by boli poverené vykonávaním týchto opatrení (v skutočnosti Komisia alebo partnerské organizácie, ktoré môžu byť buď mimovládnymi organizáciami, medzinárodnými organizáciami alebo špecializovanými útvarmi členských štátov, pokiaľ majú relevantné skúsenosti s vykonávaním podporných činností podľa navrhovaného nariadenia).

so zreteľom na Zmluvu o fungovaní Európskej únie, a najmä na jej článok 122 ods. 1,

so zreteľom na návrh Európskej komisie,

keďže:

(1)Vzájomná pomoc a podpora poskytovaná v súvislosti s katastrofami je základným prejavom univerzálnej hodnoty solidarity medzi ľuďmi a morálnym imperatívom, keďže takéto katastrofy môžu viesť k situácii, kedy značný počet ľudí nie je schopný naplniť svoje základné potreby, čo môže mať závažné nepriaznivé účinky na ich zdravie a životy.

(2)Dosah katastrof spôsobených človekom alebo prírodných katastrof v rámci Únie je čím ďalej tým záväznejší. Je to spojené s viacerými faktormi, ako je zmena klímy, ale takisto s inými vonkajšími faktormi a okolnosťami, ktoré k tejto situácii prispievajú a ktoré možno zaznamenať v susedstve Únie. Migračná a utečenecká kríza, ktorá Úniu v súčasnosti postihuje, je pozoruhodným príkladom situácie, kedy napriek úsiliu, ktoré Únia vyvinula s cieľom vyriešiť základné príčiny v tretích krajinách, môže byť hospodárska situácia členských štátov priamo zasiahnutá. Táto situácia viedla k tomu, že účastníci zasadnutia Európskej rady, ktoré sa konalo 19. februára 2016, vyzvali Komisiu, aby zaviedla kapacity, ktoré umožnia interne poskytovať humanitárnu pomoc, a poskytla podporu krajinám, ktoré čelia prílevu veľkého počtu utečencov a migrantov.

(3)Katastrofy spôsobené človekom alebo prírodné katastrofy môžu byť takého rozsahu a môžu mať taký dosah, že v jednom alebo niekoľkých členských štátoch môžu spôsobiť závažné hospodárske ťažkosti. Môžu takisto nastať v jednom alebo v niekoľkých členských štátoch, ktoré závažným hospodárskym ťažkostiam už čelia z iných dôvodov, čo môže viesť v dotknutých členských štátoch k ďalšiemu zhoršeniu a prehĺbeniu celkovej hospodárskej situácie. V každom prípade by to nepriaznivo ovplyvnilo schopnosť reakcie dotknutého členského štátu, čo by zase negatívne ovplyvnilo pomoc a podporu poskytovanú ľuďom v núdzi.

(4)Zatiaľ čo je Únia už schopná poskytnúť členským štátom podporu makrofinančného charakteru a vyjadriť európsku solidaritu regiónom postihnutým katastrofou prostredníctvom Fondu solidarity Európskej Únie, v súčasnosti neexistuje na úrovni Únie žiadny vhodný nástroj, ktorým by bolo možné riešiť – dostatočne predvídateľne a nezávisle – humanitárne potreby osôb postihnutých katastrofou v rámci Únie, ako je potravinová pomoc, neodkladná zdravotná starostlivosť, prístrešie, voda, sanitárne a hygienické zariadenia, ochrana a vzdelávanie. Vzájomná pomoc môže byť ponúknutá v rámci mechanizmu Únie v oblasti civilnej ochrany, ale fungovanie tohto mechanizmu je založené na dobrovoľných príspevkoch členských štátov. Pomoc a podpora sa takisto môžu poskytovať prostredníctvom existujúcich politík a finančných nástrojov Únie, ako sú napríklad tie, ktoré sú zamerané na vytvorenie priestoru slobody, bezpečnosti a práva v Únii. Na dosiahnutie hlavných politických cieľov uvedených nástrojov by však akákoľvek takáto pomoc a podpora bola doplnková a dodatočná, a teda obmedzená, pokiaľ ide o rozsah a mieru. Zdá sa preto vhodné, aby Únia konala v duchu solidarity s cieľom riešiť základné potreby osôb postihnutých katastrofou v rámci Únie a prispela k zníženiu hospodárskeho vplyvu týchto katastrof na dotknuté členské štáty.

(5)Vzhľadom na podobný spôsob riešenia základných potrieb osôb postihnutých katastrofou v rámci Únie poskytovaním núdzovej podpory a humanitárnej pomoci osobám postihnutým prírodnou katastrofou alebo katastrofou spôsobenou človekom v tretích krajinách je vhodné, aby všetky operácie podľa tohto nariadenia prebiehali v súlade s medzinárodne schválenými humanitárnymi zásadami. Tieto opatrenia predstavujú opatrenia primerané hospodárskej situácii členských štátov, ktoré čelia týmto ťažkostiam.

(6)Poskytovanie núdzovej podpory v rámci tohto nariadenia by malo byť vzhľadom na potrebu konať v duchu solidarity financované zo všeobecného rozpočtu Únie, ako aj z príspevkov, ktoré môžu poskytnúť iní verejní alebo súkromí darcovia.

(7)Úhrada výdavkov, zadávanie zákaziek v rámci verejného obstarávania a udeľovanie grantov v rámci tohto nariadenia by sa malo vykonávať v súlade s nariadením Európskeho parlamentu a Rady (EÚ, Euratom) č. 966/2012, pričom sa zohľadní osobitný charakter núdzovej podpory. Je preto vhodné stanoviť, že granty môžu byť udeľované a verejné zákazky zadávané priamo či nepriamo a že granty môžu financovať až do 100 % oprávnených nákladov a možno ich udeľovať so spätnou účinnosťou. Komisia by mala byť schopná financovať činnosti súvisiace s poskytovaním núdzovej podpory vykonávané akoukoľvek organizáciou, ktorá má bez ohľadu na svoju právnu povahu, súkromnú či verejnú, požadované skúsenosti a na tento účel využíva priame, prípadne nepriame hospodárenie.

(8)Ďalej je vhodné počítať s organizáciami, s ktorými Komisia uzavrela v súlade s nariadením Rady (ES) č. 1257/96 rámcové dohody o partnerstve, a to vzhľadom na význam skúseností, ktoré tieto organizácie získali pri poskytovaní humanitárnej pomoci v úzkej koordinácii s Komisiou.

(9)Finančné záujmy Únie by sa počas celého výdavkového cyklu mali chrániť primeranými opatreniami vrátane predchádzania nezrovnalostiam, ich odhaľovania a vyšetrovania, vymáhania stratených, neoprávnene vyplatených alebo nesprávne použitých finančných prostriedkov a tam, kde je to vhodné, prostredníctvom administratívnych a finančných sankcií v súlade s nariadením (EÚ, Euratom) č. 966/2012.

(10)Toto nariadenie by malo stanoviť základ pre poskytovanie finančnej podpory v prípade prírodných katastrof alebo katastrof spôsobených človekom, v súvislosti s ktorými by sa Únia v duchu solidarity nachádzala v pozícii, ktorá by jej lepšie než členským štátom – konajúcim samostatne a nekoordinovane – umožňovala mobilizovať primerané finančné prostriedky a používať tieto prostriedky na vykonávanie operácií, ktoré môžu hospodárne, účinne a efektívne prispievať k záchrane životov, čo by vzhľadom na ich rozsah a komplementárnosť viedlo k účinnejším opatreniam.

(11)Keďže ciele tohto nariadenia nie je možné uspokojivo dosiahnuť na úrovni samotných členských štátov, ale z dôvodov jeho rozsahu alebo účinkov ich možno lepšie dosiahnuť na úrovni Únie, môže Únia prijať opatrenia v súlade so zásadou subsidiarity podľa článku 5 Zmluvy o Európskej únii. V súlade so zásadou proporcionality podľa uvedeného článku toto nariadenie neprekračuje rámec nevyhnutný na dosiahnutie týchto cieľov.

(12)Je vhodné, aby bolo poskytovanie núdzovej pomoci v rámci tohto nariadenia zodpovedajúcim spôsobom monitorované, pričom by sa v prípade potreby vychádzalo z najdôležitejších poznatkov dostupných na úrovni Únie. Je takisto vhodné, aby sa celkové vykonávanie tohto nariadenia vyhodnocovalo.

(13)Vzhľadom na naliehavosť potrebnej podpory by toto nariadenie malo nadobudnúť účinnosť okamžite.

PRIJALA TOTO NARIADENIE:

Článok 1

Predmet úpravy a rozsah pôsobnosti

Týmto nariadením sa stanovuje rámec, v ktorom môže byť v prípade pretrvávajúcich alebo potenciálnych prírodných katastrof alebo katastrof spôsobených človekom v rámci Únie poskytnutá núdzová podpora Únie, pokiaľ je výnimočný rozsah a vplyv katastrofy taký, že vedie k závažným ďalekosiahlym humanitárnym dôsledkom.